Ajit Doval: শরীরে চিপ নিয়ে অজিত দোভালের বাড়িতে ঢোকার চেষ্টা, আটক ১

নয়াদিল্লি: তিনি দেশের জাতীয় নিরাপত্তা উপদেষ্টা (National Security AdviserAjit Doval)৷ তাঁরই বাড়ির নিশ্চিদ্র নিরাপত্তার বেষ্টনী টপকানোর সাহস দেখাল এক ব্যক্তি! বুধবার অজিত দোভালের (Ajit Doval) বাড়িতে ঢোকার চেষ্টার অভিযোগে এক অজ্ঞাতপরিচয় ব্যক্তিকে আটক করে দিল্লি পুলিস৷ তাকে নিয়ে যাওয়া হয় থানায়৷ দিল্লি পুলিসের স্পেশ্যাল সেলের অফিসাররা জিজ্ঞাসাবাদ করেন৷ কোন উদ্দেশ্যে সে অজিত দোভালের বাড়িতে প্রবেশের চেষ্টা করছিল তা জানার চেষ্টা করে পুলিস৷

আটক ওই ব্যক্তির নাম শান্তনু রেড্ডি৷ সে বেঙ্গালুরুর বাসিন্দা৷ প্রাথমিক তদন্তের পর জানা গিয়েছে, রেড্ডি মানসিক ভারসাম্যহীন৷ এদিন সকালে একটি গাড়ি করে সে অজিত দোভালের বাড়ি যায়৷ পুলিসের কাছে দাবি করে, তার শরীরে একটি চিপ লাগানো আছে, যেটি বাইরে থেকে নিয়ন্ত্রণ করা হয়৷ পুলিস সঙ্গে সঙ্গে তাকে ধরে ফেলে এবং শরীরে তল্লাশি চালায়৷ কিন্তু ওই ব্যক্তির শরীর থেকে কোনও চিপ খুঁজে পাওয়া যায়নি৷ যে গাড়িটি সে চালিয়ে নিয়ে এসেছিল সেটি ভাড়ায় নেওয়া৷

প্রাক্তন র এজেন্ট অজিত দোভাল দেশের পঞ্চম জাতীয় নিরাপত্তা উপদেষ্টা৷ অবসরের পরেও মোদি সরকার দ্বিতীয়বার তাঁকে এই পদে বহাল রাখে৷ কেন্দ্রের তরফে তাঁকে জেড প্লাস ক্যাটেগরির নিরাপত্তা দেওয়া হয়৷ যার অর্থ তাঁকে সর্বক্ষণ ছায়ার মতো ঘিরে থাকেন নিরাপত্তা রক্ষীরা৷ তাঁর দিল্লির তুঘলক রোডের বাসভবনও থাকে নিরাপত্তার ঘেরাটোপে৷ তাই বুধবার সকালে আচমকাই অজিত দোভালের বাড়িতে ওই ব্যক্তির উপস্থিতি সাময়িক উত্তেজনা তৈরি করে৷